U-I-470/06
Natisni
Opravilna št.:
U-I-470/06
Datum odločitve:
12. 6. 2008
ECLI:
ECLI:SI:USRS:2008:U.I.470.06
Akt:
Odlok o spremembah Odloka Dolgoročnega plana občin in mesta Ljubljane za obdobje 1986 - 2000 in Družbeni plan Občine Ljubljana Šiška za obdobje 1986 - 1990 za območje Občine Vodice (Uradno glasilo Občine Vodice, št. 9/04)
Izrek:
Pobuda za začetek postopka za oceno ustavnosti in zakonitosti Odloka o spremembah Odloka Dolgoročnega plana občin in mesta Ljubljane za obdobje 1986 - 2000 in Družbenega plana Občine Ljubljana Šiška za obdobje 1986 - 1990 za območje Občine Vodice (Uradno glasilo Občine Vodice, št. 9/04) se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
K obravnavani zadevi je bila s sklepom Ustavnega sodišča pridružena zadeva št. U-I-471/06 z dne 7. 2. 2007 zaradi skupnega obravnavanja in odločanja.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Roman Černivec in Pavla Koželj, Vodice
Datum vloge:
22. 12. 2006
Vrsta odločitve:
sklep
Vrsta rešitve:
zavrženje
Dokument:
US28158
Dokument v PDF obliki:
U-I-470-06.pdf
82 KB
Prenesite datoteko
U-I-470/06-15
12. 6. 2008
SKLEP
Ustavno sodišče je v postopku za preizkus pobude Romana Černivca in Pavle Koželj, Vodice, na seji 12. junija 2008
sklenilo:
Pobuda za začetek postopka za oceno ustavnosti in zakonitosti Odloka o spremembah Odloka Dolgoročnega plana občin in mesta Ljubljane za obdobje 1986 - 2000 in Družbenega plana Občine Ljubljana Šiška za obdobje 1986 - 1990 za območje Občine Vodice (Uradno glasilo Občine Vodice, št. 9/04) se zavrže.
Obrazložitev
1. Pobudnika izpodbijata Odlok o spremembah Odloka Dolgoročnega plana občin in mesta Ljubljane za obdobje 1986 - 2000 in Družbenega plana Občine Ljubljana Šiška za obdobje 1986 -1990 za območje Občine Vodice (v nadaljevanju Odlok) in predlagata njegovo odpravo. Odlok naj bi bil v nasprotju s 14. in z 22. členom Ustave ter s členi 5, 10, 24, 25, 27, 59 in 67 Zakona o urejanju prostora (Uradni list RS, št. 110/02 in nasl. – ZUreP-1). Pobudnik Roman Černivec utemeljuje svoj pravni interes z lastništvom zemljišč parc. št. 22/13 in 18/7, k. o. Vodice. Prejšnja lastnica navedenih zemljišč Pavla Koželj naj bi v postopku priprave izpodbijanega Odloka dala pobudo za spremembo namenske rabe teh zemljišč, vendar Občina Vodice (v nadaljevanju Občina) namenske rabe teh zemljišč v Odloku ni spremenila. Pobudnika menita, da bi se njun pravni položaj izboljšal, če bi Občina morala ponoviti postopek priprave in sprejema izpodbijanega Odloka.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev predlogu pa mora privesti do izboljšanja pobudnikovega pravnega položaja.
3. Pobudnika z navedbami, da je bila v postopku priprave izpodbijanega Odloka predlagana sprememba namenske rabe zemljišč v lasti Romana Černivca in da se Občina glede teh zemljišč ni dodatno usklajevala z Ministrstvom za okolje in prostor, ne izkažeta, kako naj bi izpodbijani Odlok posegel v njun pravni položaj. Ker se izpodbijani Odlok ne nanaša na zemljišča parc. št. 22/13 in 18/7, k. o. Vodice, se z morebitno ugoditvijo pobudi njun pravni položaj ne bi izboljšal. Zato je Ustavno sodišče njuno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnici in sodniki dr. Mitja Deisinger, mag. Marta Klampfer, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik